Diari Oficial de la Generalitat Valenciana


Sumari del DOGV 4364, del 24-10-2002 (2002/11284)

RESOLUCIÓ de 18 d'octubre de 2002, de la Subsecretaria de la Conselleria de Cultura i Educació, sobre elecció a consells escolars de determinats centres docents no universitaris sostinguts amb fons públics de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4364

Data del DOGV
:   24-10-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/11926


Data del document
:   18-10-2002

Organisme emissor
:   Conselleria de Cultura i Educació

Tipus de document
:   Resolució

Correcció d'errades

 Descriptors 

:   * Consell Escolar
    * eleccions
    * democratització de l'educació
    * ensenyament públic

RESOLUCIÓ de 18 d'octubre de 2002, de la Subsecretaria de la Conselleria de Cultura i Educació, sobre elecció a consells escolars de determinats centres docents no universitaris sostinguts amb fons públics de la Comunitat Valenciana. [2002/X11481]
  
Els decrets 233/1997 i 234/1997, de 2 de setembre, del Govern Valencià, pels quals s'aproven els reglaments orgànics i funcionals de les escoles d'Educació Infantil i col·legis d'Educació Primària, i dels instituts d'Educació Secundària (DOGV núm. 3.073 de 08.09.1997) autoritzen la Conselleria de Cultura, Educació i Ciència, en les disposicions finals primeres, a desenrotllar el que disposen i a regular totes les qüestions que es deriven de la seua aplicació.
  
Per orde de 10 d'octubre de 1997 de la Conselleria de Cultura, Educació i Ciència es regulen les eleccions dels consells escolars dels centres públics docents no universitaris de la Comunitat Valenciana i es dicten normes per a la seua realització (DOGV núm. 3.099 de 14.10.1997).
  
Per orde de 10 d'octubre de 1997 de la Conselleria de Cultura, Educació i Ciència s'adapten als centres d'educació de persones adultes les normes sobre composició dels consells escolars contingudes en els decrets 233/1997 i 234/1997 (DOGV núm. 3.099 de 14.10.1997).
  
Així mateix, per orde de 14 de juny de 2000 de la Conselleria de Cultura i Educació es regula la implantació dels programes formatius dirigits a la formació de persones adultes establits en els annexos I i III del decret 220/1999, de 23 de novembre, del Govern Valencià, i es dicten instruccions per a l'organització i funcionament dels centres públics de formació de persones adultes de la Comunitat Valenciana (DOGV núm. 3.781 de 28.06.2000).
  
Per orde de 31 de juliol de 1998 de la Conselleria de Cultura, Educació i Ciència es regulen les seccions dels instituts d'educació secundària de la Comunitat Valenciana (DOGV núm. 3.312 de 20.08.1998).
  
Per orde de 10 de maig de 1999 de la Conselleria de Cultura, Educació i Ciència s'adapten les normes contingudes en el decret 233/1997 als col·legis rurals agrupats (DOGV núm. 3.518 de 16.06.1999).
  
El decret 90/1986, de 8 de juliol (DOGV núm. 411 de 30.07.1986); el decret 241/1993, de 7 de desembre (DOGV núm. 2.166 de 17.12.1993), així com el reial decret 1.815/1993, de 18 d'octubre (BOE de 06.11.1993), són d'aplicació específica a les ensenyances de règim especial.
  
Així mateix es dicta l'orde de 10 d'octubre de 1997, de la Conselleria de Cultura, Educació i Ciència, sobre constitució i designació dels òrgans de govern dels centres docents concertats, en desenrotllament de la disposició final primera 4 de la llei orgànica 9/1995 de la Participació, l'Avaluació i el Govern dels centres docents (DOGV núm. 3.099 de 14.10.1997).
  
El Decret 105/2001, de 12 de juny, del Govern Valencià, crea l'Institut Valencià per al Desenrotllament de l'Educació a Distància (IVADED) (DOGV núm. 4.022 de 15.06.2002).
  
Així mateix, es dicta l'Orde de 12 de setembre del 2002, de la Conselleria de Cultura i Educació, per la qual s'establix l'organització i el funcionament de l'institut Valencià per al Desenrotllament de l'Educació a Distància (IVADED) (DOGV núm. 4.340 de 20.09.2002).
  
Per a l'adequat desenrotllament del procés electoral, és convenient dictar les instruccions que requerixen determinats aspectes de les normes que el regulen.
  
En virtut d'això, i en ús de les autoritzacions concedides per la disposició final primera de l'orde de 10 d'octubre de 1997 damunt citada, esta Subsecretaria resol
  
Primer. Centres en què se tindran lloc eleccions i data de realització
  
1. Centres en què el consell escolar es constituïsca per primera vegada.
  
2. Centres en què els consells escolars hagen de renovar-se per haver transcorregut el període per al qual van ser elegits els membres.
  
3. Centres en els consells escolars dels quals hi haja vacants produïdes per aquells representants que, abans de la renovació corresponent, deixen de complir els requisits legals necessaris per a pertànyer a l'òrgan, quan aquelles corresponguen a la totalitat dels llocs d'algun sector del consell escolar.
  
Les eleccions en els centres abans referits tindran lloc el dia 20 de novembre de 2002.
  
Segon. Composició dels consells escolars
  
1. Centres públics docents no universitaris
  
1.1 La composició dels consells escolars dels centres públics docents no universitaris de la Comunitat Valenciana, serà la que es detalla en l'annex I.
  
1.2 La renovació de la primera mitat, quan corresponga, dels consells escolars dels centres públics docents no universitaris es detalla en l'annex II.
  
1.3 La renovació de la segona mitat dels consells escolars dels centres públics docents no universitaris, es detalla en l'annex III.
  
1.4 En les escoles d'educació infantil i col·legis d'educació primària l'alumnat del tercer cicle d'educació primària estarà representat en el consell escolar en els termes que establix l'article 31 del reglament orgànic i funcional de les escoles d'educació infantil i dels col·legis d'educació primària.
  
1.5 Sense perjuí del que indica l'apartat anterior i d'acord amb el que s'establix en l'apartat 1 de la disposició transitòria del reglament abans mencionat, en els col·legis d'educació primària on s'impartisca provisionalment el primer cicle de l'educació secundària obligatòria, l'alumnat matriculat en este cicle educatiu tindrà un representant en el consell escolar.
  
Així mateix, s'incrementarà en un tant el nombre de representants del professorat com el dels pares i mares dels alumnes matriculats en el primer cicle de l'educació secundària obligatòria.
  
L'elecció d'estos dos representants s'efectuarà en el mateix acte en què s'elegisquen els altres membres del consell escolar, però de manera que la candidatura quede individualitzada com a representant addicional.
  
2. Centres concertats
  
La composició i renovació parcial dels consells escolars dels centres concertats s'ajustarà al que disposa l'orde de 10 d'octubre de 1997, de la Conselleria de Cultura, Educació i Ciència, sobre constitució i designació dels òrgans de govern dels centres concertats.
  
Tercer. Juntes i meses electorals
  
1. La composició de les juntes i meses electorals dels centres públics docents no universitaris, s'ajustarà al que disposen l'article 33 del Reglament orgànic i funcional de les escoles d'Educació Infantil i dels col·legis d'Educació Primària i article 35 del reglament orgànic i funcional dels instituts educació secundària, i l'article 16.3 del Decret 90/1986, pel qual s'aprova el reglament dels òrgans de govern dels centres públics d'ensenyances especialitzades.
  
2. La composició de les juntes i meses electorals dels centres concertats s'ajustarà al que disposa l'annex de l'orde de 10 d'octubre de 1997, de la Conselleria de Cultura, Educació i Ciència, sobre constitució i designació dels òrgans de govern dels centres concertats.
  
Quart. Vot per correu
  
1. Els electors podran emetre el seu vot per correu o mitjà semblant, a l'empara de l'article 47.3 del reglament orgànic i funcional de les escoles d'educació infantil i col·legis d'educació primària i l'article 47 del Reglament orgànic i funcional d'educació secundària, referits als centres públics, i segons el que disposa l'Orde de 10 d'octubre de 1997 de la Conselleria de Cultura, Educació i Ciència, sobre constitució i designació dels òrgans de govern dels centres concertats.
  
2. Atés que la finalitat de tal procediment de votació és aconseguir la major participació possible, les juntes electorals han de determinar les regles a què ha d'ajustar-se el vot per correu o mitjà semblant, que faciliten al màxim l'exercici d'este dret, alhora que quede assegurat el secret del vot i la identificació de l'elector (per mitjà de missatger, familiar o mandatari que entregue el sobre tancat a la mesa electoral, etc.).
  
Quint. Propaganda electoral
  
1. Els directors dels centres permetran als candidats que puguen donar a conéixer les seues propostes electorals. En especial, als candidats dels sectors de pares i alumnes, es facilitaran locals per a reunions. Els membres de les associacions o organitzacions de pares i alumnes podran accedir als centres per a exposar els programes de les seues respectives organitzacions.
  
2. En tot cas les activitats a què es referix l'apartat anterior es realitzaran en l'horari que determine la direcció del centre, sense que puga alterar-se el normal desenrotllament de les activitats acadèmiques.
  
Sext. Model de formularis
  
S'aproven els models de presentació de candidatures i d'actes que s'adjunten a la present resolució com a:
  
Annex IV: Models d'actes de consells escolars dels centres docents no universitaris sostinguts amb fons públics,
  
Annex V: Calendari orientatiu d'actuacions.
  
No obstant això, seran vàlids i produiran ple efecte, els documents del procés electoral que, sense ajustar-se als dits models, continguen els elements essencials requerits pel vigent ordenament jurídic.
  
Sèptim. Entrada en vigor
  
La present resolució entrarà en vigor al sendemà de la publicació en el Diari Oficial de la Generalitat Valenciana.
  
València, 18 d'octubre de 2002.- La subsecretària de Cultura i Educació: Carmen Nácher Pérez.